Broj: 711-I-861-P-312-17/18-04-11

Zagreb, 8. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dinka Čuture, ravnatelja Hrvatskog državnog arhiva,** na 13. sjednici, održanoj 8. travnja 2018.g., donosi sljedeću

**ODLUKU**

1. **Pokreće se postupak protiv dužnosnika Dinka Čuture, ravnatelja Hrvatskog državnog arhiva, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 11. siječnja 2018.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost ravnatelja Hrvatskog državnog arhiva.**
2. **Pokreće se postupak za odlučivanje o sukobu interesa protiv dužnosnika Dinka Čuture zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti ravnatelja Hrvatskog državnog arhiva i obavljanja poslova direktora trgovačkog društva AGM d.o.o., u razdoblju od 11. svibnja 2017.g. do 11. rujna 2017.g.**
3. **Pokreće se postupak za odlučivanje o sukobu interesa protiv dužnosnika Dinka Čuture zbog moguće povrede članka 14. stavka 5. ZSSI-a, koja proizlazi iz istovremenog obnašanja dužnosti ravnatelja Hrvatskog državnog arhiva i primanja naknade za obavljanje poslova člana Upravnog odbora udruge AUTOKLUB SIGET.**
4. **Poziva se dužnosnik Dinko Čutura da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Dana 20. srpnja 2017.g. Povjerenstvu je podnesena anonimna prijava protiv dužnosnika Dinka Čuture u kojoj se navodi da dužnosnik Dinko Čutura uz dužnost ravnatelja Hrvatskog državnog arhiva obavlja i poslove direktora trgovačkog društva AGM d.o.o. te da nije podnio izvješće o imovinskom stanju dužnosnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 2. ZSSI-a propisano je da se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Vlada Republike Hrvatske je na sjednici održanoj 11. svibnja 2017.g. donijela rješenje o imenovanju ravnatelja Hrvatskog državnog arhiva, klasa: 080-02/17-01/219, kojim je za ravnatelja Hrvatskog državnog arhiva imenovan Dinko Čutura. Stoga je i imenovani, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da uroku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje naveden obveze ne može biti duži od 15 dana od primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povodom navoda iz zaprimljene prijave, u postupku provjere ispunjavanja obveze podnošenja Izvješća o imovinskom stanju dužnosnika, Povjerenstvo je utvrdilo da dužnosnik Dinko Čutura nije podnio Izvješće o imovinskom stanju dužnosnika povodom stupanja na dužnost ravnatelja Hrvatskog državnog arhiva. Povjerenstvo je stoga, sukladno članku 10. stavku 1. ZSSI-a, Zaključkom, broj 711-I-1654-P-312/17-02-10 od 16. listopada 2017.g., pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika, sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosniku dostavljen 18. listopada 2017.g.

U Zaključku je dužnosniku, uz ostalo, ukazano i na činjenicu da je stupio na snagu novi obrazac izvješća, koji se podnosi u elektroničkom i fizičkom obliku te pozvalo dužnosnika da izvješće podnese na važećem obrascu.

Povjerenstvo je pod brojem ulazne pošte 711-U-7219-IK-3175/17-01-5 dana 7. prosinca 2017.g. zaprimilo Izvješće o imovinskom stanju dužnosnika Dinka Čuture. U postupku prethodne (administrativne) provjere Povjerenstvo je utvrdilo da je Izvješće podneseno na starom, nevažećem obrascu, te nije odobreno. Dužnosnik je potom Zaključkom, klasa: 711-I-2115-IK-3175/17-02-9 od 7. prosinca 2017.g., ponovo pozvan da u roku od 15 dana od primitka zaključka dostavi pravilno i potpuno ispunjeni obrazac izvješća o imovinskom stanju dužnosnika na važećem obrascu. Zaključak je dužnosniku dostavljen 27. prosinca 2017.g., a dani rok od 15 dana protekao je 11. siječnja 2018.g.

Postupajući po gore navedenom Zaključku dužnosnik je tek 4. svibnja 2018.g. dostavio Izvješće o imovinskom stanju dužnosnika, koje je u postupku prethodne (administrativne) provjere odobreno.

S obzirom da dužnosnik u danom roku od 15 dana od dana primitka Zaključka od 27. prosinca 2017.g. nije u danom roku po istom postupio, Povjerenstvo utvrđuje kako dužnosnik Dinko Čutura **nije pravovremeno ispunio obveze iz članka 8. i 9. ZSSI-a** te je Povjerenstvo, na temelju članka 10. stavka 3. ZSSI-a, donijelo odluku o pokretanju postupka kako je odlučeno u točki I. izreke ove Odluke.

Nadalje, uvidom u podneseno Izvješće o imovinskom stanju dužnosnika Povjerenstvo je utvrdilo kako je dužnosnik Dinko Čutura obavljao poslove direktora trgovačkog društva AGM d.o.o. u razdoblju od 2. studenog 2016.g. do 11. rujna 2017.g.

Uvidom u podatke iz Sudskog registra Trgovačkog suda u Zagrebu utvrđeno je da je pod MBS: 080879458 upisano društvo AGM d.o.o., OIB: 37620818018. Dužnosnik Dinko Čutura bio je upisan kao direktor navedenog društva od 2. studenog 2016.g. do 11. rujna 2017.g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Slijedom navedenog, a kako je dužnosnik Dinko Čutura istovremeno uz obnašanje dužnosti ravnatelja Hrvatskog državnog arhiva obavljao i poslove direktora trgovačkog društva AGM d.o.o. i to u razdoblju od stupanja na dužnost do 11. rujna 2017.g., Povjerenstvo je odlučilo kao što je navedeno u točki II. izreke ovog akta.

Uvidom u podneseno Izvješće o imovinskom stanju dužnosnika Povjerenstvo je također utvrdilo i kako je dužnosnik Dinko Čutura Povjerenstvu prijavio da obavlja funkciju člana Upravnog odbora udruge AUTOKLUB SIGET te da za navedenu funkciju prima mjesečnu naknadu u iznosu od 1900 kn. Udruga AUTOKLUB SIGET, OIB: 30716520726, upisana je u Registar udruga pod Reg. broj: 21000519.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Slijedom navedenog, dužnosnik Dinko Čutura može biti član Upravnog odbora udruge AUTOKLUB SIGET, ali za obavljanje navedene funkcije ne može primati naknadu.

Uvidom u sustav Porezne uprave utvrđeno je da je udruga AUTOKLUB SIGET dužnosniku isplatila slijedeće iznose: 2.167,15 kn 15. svibnja 2017.g., 2.204,39 kn 14. lipnja 2017.g., 2.227,89 kn 17. srpnja 2017.g., 2.424,09 kn 11. kolovoza 2017.g., 2.491,26 kn 15. rujna 2017.g., 2.222,62 kn 16. listopada 2017.g., 2.146,45 kn 16. studenog 2017.g., 2.085,14 kn 15. prosinca 2017.g., 1.200,00 kn 21. prosinca 2017.g., 1.905,47 kn 15. siječnja 2018.g., 2.135,82 kn 15. veljače 2018.g., 2.098,22 kn 15. ožujka 2018.g., i 2.153,67 kn 16. travnja 2018.g. Uzimajući u obzir navedeno, Povjerenstvo je donijelo odluku kao što je navedeno u točki III. izreke.

Sukladno odredbi članka 39. stavka 3. ZSSI-a, poziva se dužnosnik Dinko Čutura da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

Povjerenstvo će u predmetnom postupku utvrditi je li dužnosnik gore navedenim postupanjem, odnosno propustom, počinio povrede ZSSI-a, dok će se od udruge AUTOKLUB SIGET posebno tražiti podaci o svim isplatama dužnosniku po osnovi članstva u Upravnom odboru udruge.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dinko Čutura, elektronička dostava
2. Objava na internetskoj stranici Povjerenstva
3. Pismohrana